5 สัญญาณฟองสบู่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....แฟมิลี่ โนฮาว
โนฮาว : สวัสดีครับ
ปูกะตอย : นี่ทำไมช่วงนี้มีข้อสงสัยเกี่ยวกับฟองสบู่อสังหาริมทรัพย์จะแตก 
โนฮาว : ก็ไม่เห็นแปลกนี่ เพราะเห็นคอนโดมิเนียมผุดขึ้นทุกตรอกซอกซอย แต่ดีนะที่มีคนทักแบบนี้ จะได้มีการทบทวนหรือหาวิธีตั้งรับ ถ้าเกิดฟองสบู่จริงๆ
ปูกะตอย : แล้วตลาดหุ้นจะเกิดฟองสบู่แตกมั้ยอ่ะ 
โนฮาว : ถามอะไรอย่างนี้ แต่ถ้าจะเกิดจริงๆ โดยปกติแล้วจะมีสัญญาณว่าจะเกิดฟองสบู่แตกอยู่ 5 สัญญาณ โดยภาวะฟองสบู่ในมุมของการเงิน หมายถึง ภาวะที่ราคาของสินทรัพย์พุ่งขึ้นมาเกินพื้นฐานมาก แต่จุดที่จะบอกได้ว่าเป็นภาวะฟองสบู่ที่อันตราย ก็ยังเป็นเรื่องยากที่จะสังเกตสัญญาณ ลองมาติดตาม 5 ลำดับขั้นของภาวะฟองสบู่ เพื่อช่วยสังเกต
ปูกะตอย : เริ่มเลย
โนฮาว : เริ่มจาก Displacement คือ ภาวะที่ตลาดได้รับโลกทัศน์ใหม่ เช่น เทคโนโลยีใหม่ที่ไม่เคยมีมาก่อน อัตราดอกเบี้ยที่ต่ำที่สุดเป็นประวัติการณ์ ซึ่งจุดนี้จะเป็นจุดเริ่มต้นของการเก็งกำไร ตัวอย่างที่ชัดที่สุดก็คือ การลดดอกเบี้ยของเฟด จาก 6.5% เหลือ 1% ในปี 2003 โดย อลัน กรีนสแปน ถัดมาเรียกว่า Boom ช่วงนี้ราคาสินทรัพย์จะเริ่มเพิ่มขึ้นอย่างช้าๆ แต่มีทิศทางของการเพิ่มขึ้นที่ชัดเจนมากขึ้นเรื่อยๆ ทุกคนเริ่มมองเห็นโอกาสครั้งสำคัญในการทำกำไรและกระโดดเข้าร่วมวงศ์ไพบูลย์
ปูกะตอย : ต่อเลย
โนฮาว : ต่อมาเรียกว่า Euphoria ช่วงนี้ คือ ช่วงเวลาที่เริ่มเกิดความระมัดระวัง หลังจากราคาสินทรัพย์พุ่งเป็นจรวด เช่น ในปี 1989 ราคาที่ดินในญี่ปุ่นขายแพงถึง 1.39 แสนเหรียญสหรัฐต่อตารางฟุต แพงกว่าที่แมนฮัตตันถึง 350 เท่า แต่หลังจากฟองสบู่ระเบิด ราคาที่ดินในญี่ปุ่นตกลงมารวดเดียว 80%
ปูกะตอย : มีอีกมั้ย
โนฮาว : ต่อมาเรียกว่า Profit Taking ช่วงเวลานี้ คือ ช่วงที่จะแบ่งแยกคนที่ประสบความสำเร็จกับล้มเหลวจากการลงทุน ผู้ที่ประสบความสำเร็จจะขายออกมาในช่วงนี้ ขณะที่คนล้มเหลวอาจจะยังหลงอยู่ในวังวน แต่แน่นอนว่าการจะหาจังหวะทำกำไรอยู่ที่ไหน คือ เรื่องที่ยากที่สุดเรื่องหนึ่งในโลก และสุดท้าย Panic ช่วงนี้ คือ ช่วงสุดท้ายของวงจรฟองสบู่ เป็นช่วงเวลาที่ตลาดตื่นตระหนก ราคาสินทรัพย์กลับตัว และคนที่ออกไม่ทันจะขาดทุนมหาศาล
ปูกะตอย : แล้วงัย
โนฮาว : เมื่อวนครบ 5 ลำดับขั้นนี้ จะจบสิ้นกระบวนการของฟองสบู่รอบหนึ่ง แต่เชื่อเถิดว่าอีกไม่นาน ฟองสบู่รอบใหม่จะกลับมาอีก เพราะคนในวงการการเงิน เจ็บแล้วไม่จำเพราะความต้องการกำไรสูงสุด หรือที่เรียกกันแสลงหูว่า ความโลภนั้นไม่เข้าใครออกใคร
ปูกะตอย : เข้าใจแล้ว ชั้นเดาว่าตลาดหุ้น เศรษฐกิจ หรืออสังหาริมทรัพย์บ้านเราคงไม่เกิดฟองสบู่แตกอีกแน่ๆ เพราะหน่วยงานที่รับผิดชอบมีการตั้งรับและติดตามสถานการณ์ตลอดเวลา จริงมั้ย วันนี้ชั้นขอตัวก่อนนะ บ๊าย บาย